Minstens 8 huise in Rustenburg aan die brand gesteekFoto: ANA. Minstens agt huise is oornag in Rustenburg aan die brand gesteek toe gemeenskapslede vermoedelike dwelmhuise en bordele aangeval het. ŉ Sakeman wat hom as Nic van Uganda geïdentifiseer het, het Donderdag gesê twee van sy gastehuise is beskadig. “Een gastehuis is Maandag geskend en die ander een is gisteraand [Woensdagaand] aan die brand gesteek,” het Nic gesê terwyl hy voor die uitgebrande gebou gestaan het. “Daar is ŉ brandkraan en die brandweer is net ŉ blok weg en hulle het niks gedoen nie. [Brandbestryders] het eers gekom toe die vuur na die naburige begrafnisondernemer se kant beweeg het.” Volgens hom wil dit voorkom of die brandweer gewag het dat buitelanders se besighede afbrand en eers ingegryp het toe plaaslike besighede in gedrang was. Nic beweer hy het meer as ŉ miljoen rand skade gely. ŉ Taxibestuurder wat anoniem wou bly, het aan African News Agency gesê gerugte dat ŉ beweerde nyaope-verslaafde ŉ radio by ŉ taxi gesteel het en dit die rede vir die geweld was, is vals. “Dit gaan alles oor die dwelmhandel en nie oor die gesteelde radio nie. Ons sien die nyaope wat verkoop word by die taxistaanplek. Die nyaope-ouens val mense aan en vermoor mense om hul gewoontes aan die gang te hou,” het hy gesê. Volgens hom het sommige taxibestuurders Maandag ŉ nyaope-verslaafde gestuur om nyaope te koop en het hom gevat dat hy hulle wys waar hy dit koop. “Hy het hulle na Rustenburg-Noord gelei waar ŉ groot hoeveelheid nyaope aangetref is.” Volgens hom het die polisie toe daar aangekom, die nyaope aan die dwelmhandelaar teruggegee en die twee taxibestuurders in hegtenis geneem. “Dis toe dat ons besluit om die dwelmhuise aan die brand te steek.” Die ANC in Noordwes het die publiek gemaan om kalm te wees en polisie toe te laat om orde te herstel. “Maak nie saak wat die redes agter die geweld is nie, ons veroordeel brandstigting ten sterkste,” het Gerald Modise, provinsiale woordvoerder van die ANC, gesê. Lt.genl. Baile Motswenyane, provinsiale polisiekommissaris, het dié voorvalle ten sterkste veroordeel en lede van die gemeenskap gemaan om nié gewelddadig op te tree nie. Die plaaslike munisipaliteit het gesê hy het op 5 Januarie die laaste van ŉ reeks operasies uitgevoer wat hy saam met die Valke onderneem het om oorlog te verklaar teen dwelms en bordele. Daar is glo al talle dwelmhuise en bordele oor die afgelope drie maande toegemaak. Sommige plaaslike inwoners het die taxibestuurders geprys omdat hulle die dwelmhuise en bordele aan die brand gesteek het.